text: Fritidslandmænd ramt af store skattestigninger 
  12 januar 2014 kl. 12.39
  Fritidslandmænd har fået en stor skattestigning, fordi SKAT har omklassificeret deres grunde.
  Det er SKAT, som fastsætter ejendomstyperne, og ifølge reglerne kan alle ejendomme på under 5,5 hektar anses som parcelhusgrunde, også selv om de ligger i landzoner. Og det rammer fritidslandmændene hårdt.
  En af dem er Jan Nielsen, fritidslandmand fra Vester Nebel. 
  Jan Nielsens ejendomsskat er steget fra 5005 kroner sidste år til 21.637 kroner i år eller mere end fire gange så meget.
  - Så må vi spare andre steder, der er ikke andet at gøre. Men det er ikke kun mig selv, jeg tænker på. For der sidder folk i små landbrug, der sidder noget hårdere i det end jeg gør og de kommer til at få det svært, siger Jan Nielsen.
  Landdistrikternes fællesråd frygter, at det vil få folk til at fravælge at bo på landet.
  I aften snakker vi også med Venstres medlem af Folketinget, Anni Matthiesen fra Grindsted, der vil have ændret grundlaget for omklassificeringen. Derfor har hun indkaldt både skatteminister Jonas Dahl og landdistriktsminister Carsten Hansen til et åbent samråd .
  Ifølge Landbrug og Fødevarer er der 1000 landejendomme under 5,5 hektar i Danmark.
  